Vašečka, Richard, poslanec NR SR (2013-09-11):
Ďakujem veľmi pekne za slovo. Vážený pán predsedajúci, vážený pán minister, páni a dámy, ja by som chcel povedať, že to, čo sa tu deje dnes, je také veľké memento a zdvihnutý prst na úroveň demokracie na Slovensku. A ak si to dobre pamätám ešte aj z hodín občianskej náuky a z novín, z ďalších materiálov, tak máme tu zastupiteľskú demokraciu, my poslanci zastupujeme občanov, ktorí majú moc v štáte, a kontrolujeme vládu. To, že sú tu nejaké matematické pomery a že sa to veľakrát zjednodušilo na to, že stačí mať 76 hlasov, čo strana SMER spĺňa, dosiahla ich legitímne vo voľbách, z toho ich neobviňujem, ešte neznamená, že všetko, čo sa prikryje väčšinou, je v poriadku. A neznamená to, že vláda sa nemá zodpovedať parlamentu. Ja som vďačný tým kolegom zo strany SMER, ktorý tu sú štyria, ešte tam hore je nejaký, päť, výborne, že sú tu a že si chcú skontrolovať svojho ministra alebo teda skôr ministra vlády Slovenskej republiky, pretože sa nám to nejako vymykáva z ruky. Stáva sa to, že aj keď teda z vôle voličov tu máme jednu vládostranu, jednu štátostranu, tak je tá kontrola iluzórna. To znamená, že sa niečo dohodne na straníckom, straníckom grémiu, a potom sa už len o tom hlasuje a predseda Národnej rady, ako sme to videli v prípade pána, v prípade pána poslanca Hlinu, robí to, čo je dobré pre stranu, a nie to, aby dal priestor niekomu, aby mohol zastupovať občanov. Pán poslanec Hlina legitímne zastupuje občanov a žiada si slovo. A nerobí to preto, lebo chce robiť škandály, ale preto, lebo chce upozorniť na to, že minister vlády, konkrétne, viem, že to bol pán minister Kaliňák, sa nechce zodpovedať a hrá sa na silného muža. Takisto aj teraz ja by som vás chcel vyzvať, pán minister, ako zástupca občanov, nie preto, že ja, ego, ale preto, že som tu ako zástupca občanov, poslanec Národnej rady, aby ste vystúpili v tejto debate a reagovali na tie veľmi vážne obvinenia, s ktorými tu prišiel pán Lipšic a ktoré zazneli aj v ďalších diskusiách. Vyzývam vás k tomu a, prosím, berte to tak, že máte rešpektovať voličov. Iste nemôžem vás k tomu donútiť a na základe straníckych pokynov sa tu bude robiť to, čo sa tu odhlasuje, ale to nie je správne a nie je to úctivé. Chcel by som tým apelovať aj na voličov a na občanov, ktorí sledujú tento prenos alebo budú vidieť aj toto vystúpenie, že vyberáme si, vybrali sme si istoty, samozrejme, keď je vo vláde jedna strana, tak tá stabilita je posilnená. Určite je to stabilnejšie ako nejaký, ako to s obľubou hovoril pán premiér Fico terajší, nejaký zlepenec. Ale to vôbec neznamená, že je to v prospech demokracie, slobody a aj efektivity, pretože za tú istotu potom dopadajú, dopadajú na občanov ďalšie veci, ktoré ani si nemôžu skontrolovať. Ako mi povedal jeden, jeden známy, keď sa pozrieme na na prípad Kórey. V severnej Kórei je istota, stabilita, jedna strana, v južnej Kórei máme parlament, v ktorom sú aj bitky, kriky, škreky, ale napodiv prosperuje južná Kórea, nie severná Kórea. Takže ide o to, že či predáme za zdanie, nie za skutočné sociálne istoty, ale za zdanie sociálnych istôt to, že sa nám tu pomaly vracajú komunistické maniere. Tým teraz netvrdím, že strana SMER sú samí komunisti. Ale to, čo si ľudia vybrali aj v roku 1948 zdanlivo tým pučom, ale vieme, že komunisti nezastávali robotníkov, na ktorých sa odvolávali, a v skutočnosti to dopadlo tak, že zase bolo len pár papalášov a pánov, ktorí vládli. Chceme to dneska? Som presvedčený, že nie. Preto aj vyzývam voličov, aby, aby nepredali za nejaké lacné sľuby nejakých sociálnych istôt demokraciu, ktorá, vidíme, že sa nevie presadiť. Chcel by som teda povedať to ešte raz, zhrnúť k tomuto zákonu, ku ktorému hovoríme, pán minister, prosím, vystúpte a odpovedzte na tieto vážne obvinenia, ako je toto možné, že materiály, ktoré schvaľuje vláda, pripravuje nejaká súkromná finančná skupina! Pýtam sa vás to ako poslanec, ako zástupca občanov. Ďakujem. (Reakcia z pléna.)